Рэфлексіўныя нататкі да другога модуля “Крытэрыі ацэнкі “(2013)
Крытэрыі ацэнкі  - гэта тыя элементы, якія пакажуць як настаўніку, так і вучню, у якой меры атрымалася дасягнуць мэту ўрока.
НАШТОБУЗУ -- спіс крытэрыяў, дамова паміж настаўнікам і вучнем, спосаб (сродак) вызначыць, ці дасягнулі мы мэту. НАШТОБУЗУ можа ўказваць і на паслядоўнасць дзеянняў на шляху да мэты, але НАШТОБУЗУ – гэта не алгарытм (прыкладам, рашэння задачы), а  пералік доказаў, што мэты былі дасягнутыя.
НАШТОБУЗУ - маркеры, каб вызначыцца, ці не збіліся са шляху да мэты.
 “Наштобузутэка” -  правілы, прыёмы ўстанаўлення (фармуліроўкі) НАШТОБУЗУ, выведзеныя на форуме дыстанцыйнага навучання ў 2013 г.:
1. У НАШТОБУЗУ указваецца, на што настаўнік будзе звяртаць увагу, калі ацэньвае дзейнасць вучняў і яе вынікі.
2. У НАШТОБУЗУ указваецца, на што самім вучням патрэбна звяртаць ўвагу пад час працы дома або на ўроку.    
3. Калі мэта для ўрока на мове вучняў недастаткова канкрэтная, то яе можна ўдакладніць з дапамогай НАШТОБУЗУ. Калі ж мэта вучняў прапісана ясна, дэтальна, дыягнастычна, то крытэрыі ацэнкі на ўрок могуць не спатрэбіцца. А вось да дамашняга задання, праверачнай работы – абавязковыя.
4. НАШТОБУЗУ прапануецца вучням на этап урока, на пэўнае заданне (класнае ці дамашняе), як спіс патрабаванняў да работы ў групе...
5. Пажадана паведамляць змест НАШТОБУЗУ бацькам. Гэта ім дапаможа пазітыўна ўплываць на выкананне вучнямі дамашніх заданняў.
6. Крытэрыі ацэнкі могуць быць вызначаны самім настаўнікам і растлумачаны вучням перад урокам, праверачнай або дамашняй работай, але можна (і вельмі пажадана!)  таксама зрабіць гэта разам з вучнямі.
Пытанні, якія ўзніклі у працэсе навучання.
1. Як пазбегнуць той пагрозы, што спрошчанае наштобузу можа абмяжоўваць моцных, крэатыўных вучняў?
Пастараемся дыферэнцыраваць “наштобузу” пад розныя мэты і магчымасці розных вучняў.
 Усім вучням класа прапануем адзін варыянт НАШТОБУЗУ, але вучань павінен  мець выбар, якія яго пункты браць пад увагу ў сваей дзейнасці. Калі настаўнікам запланавана выстаўляць адзнакі па пэўнаму матэрыялу (вучні гэта ведаюць), то можа быць указана, якія пазіцыі НАШТОБУЗУ адпавядаюць той або іншай адзнацы. 
Падчас задавання дамашняй работы памятаем пра дыферынцыраванне заданняў і пакідаем магчымасць выбару. Гэтак кожны вучань будзе мець магчымасць выбраць заданне, адпаведнае да ягоных здольнасцяў і інтарэсаў. 
2. Што рабіць з памылкамі, не акрэсленымі ў НАШТОБУЗУ?
Мікалай Запрудскі лічыць, што
«1) патрэбна ўказаць вучню на ўсе яго памылкі (не толькі па НАШТОБУЗУ). Звярнуць увагу можна па-рознаму:
* выправіць і падкрэсліць, як патрабуе інструкцыя,
* сказаць або напісаць вучню, дзе яму пашукаць памылку,
* прапанаваць эталон выкананай работы (работы без памылак), каб ён, параўноўваючы, сам знайшоў памылкі і г.д.;
2) калі настаўнікам не прадугледжана выстаўленне адзнак за работы (і дзеці пра гэта ведаюць), то і праблемы, вядома ж няма; 
3) калі плануецца за нейкую праверачную работу ці дыктант выстаўляць адзнакі, то думаю, што патрэбна ўлічваць усе памылкі.»      
Эва Боргаш на форуме выказалася: “На мой погляд, належыць іх выпраўляць. Але калі выпраўленне граматычных і арфаграфічных памылак не было прапісана ў Наштобузу, - не спасылацца на іх у зваротнай інфармацыі. Тое, якія памылкі робяць вучні - гэта інфармацыя для настаўніка, над чым яшчэ трэба працаваць. Калі падобныя памылкі робяць большасць вучняў у класе, варта абмеркаваць іх з вучнямі і зрабіць адпаведныя практыкаванні.»
Данута Стэрна дадае: “Я хацела б дадаць толькі тое, што можна вызначыць пастаянны пункт Наштобузу для ўрокаў  мовы – “Без арфаграфічных памылак!”. Калі ў Наштобузу не было ўказана пра арфаграфічныя памылкі, я б іх не выпраўляла. Толькі напісала б на дошцы ці на плакаце ў класе правільна напісаныя словы, каб замацаваць “добрую карцінку” ў памяці вучняў”
3. Зразумела, як працаваць з крытэрыямі ацэнкі на ўроках мовы. А як скласці наштобузу для ўрока літаратуры?  - пытаюць філолагі. Ці ёсць тут праблема?
Мікалай Іванавіч Запрудскі лічыць, што “у кожным прадмеце ёсць нарматыўная частка: паняцці, факты, прынцыпы. У літаратуры -- гэта пытанні тэорыі літаратуры. Паколькі гэта так, НАШТОБУЗУ можна і карысна прымяняць. 
Больш за тое, НАШТОБУЗУ можа адносіцца не толькі да нарматыўных аспектаў, але і да дзейнасных, сэнсавых. Напрыклад, я буду звяртаць увагу на тое, на колькі лагічна вы..., наколькі пераканаўча вы абгрунтоўваеце сваю пазіцыю і г.д. “

Акрамя гэтага, хачу звярнуць увагу настаўнікаў мовы і літаратуры, што на сайце http://aacenka.by/?page_id=2090  ёсць распрацоўкі ўрокаў літаратуры на прынцыпах АА аўтараў Ганны Піскуновіч, Галіны Сухавай, Юрася Каласоўскага. Так што і на ўроках літаратуры магчыма працаваць з крытэрыямі ацэнкі.
Наталля Ільініч



